Vorbid

**Vorbid** – tidligere **Purgatory** og **Morbid Visions** – er et progressiv-metalband fra Arendal, etablert i 2013. 

Bandet spiller progressiv thrash metal med melodiske innslag. 

Michael Eriksen Briggs, Marcus Gullovsen og Daniel Emanuelsen utgjør bandets kjernebesetning.

## Historie

### Oppstart, skifter av både bandnavn og medlemmer
Bandet ble etablert i 2013 under navnet Purgatory. Den opprinnelige besetningen besto av Michael Eriksen Briggs (gitar, ekstremvokal), Marcus Gullovsen (trommer), Sondre Stokke (bass) og Niklas Mæle Gjeisklid (gitar). Senere skiftet bandet navn til Morbid Visions og deretter til Vorbid.

De første årene var preget av en rekke utskiftninger på sologitar og bass. Gitarist Mæle Gjeisklid forsvant ut til fordel for Daniel Emanuelsen i 2014. I 2015 ble bassist Stokke erstattet av Johannes Torp, som så forlot bandet igjen i starten av 2016. Senere samme år ble Jonas Tellefsen annonsert som ny bassist. 

### Egenutgitt EP, liveopptredener (2016–2018)
Bandet ga ut en selvtitulert EP i 2016, og deltok i flere bandkonkurranser for festivaler, blant annet vant de den norske delfinalen i GBOB og ble nummer fire i verdensfinalen. 

Marcus' bror Bendik Gullovsen vikarierte for Tellefsen på bass ved enkelte anledninger dette året.

I 2017 opptrådte de på festivaler som Bloodstock Open Air i Storbritannia, Wacken Open Air i Tyskland samt hadde en showcase-konsert på Inferno Metal Festival.

### Debutalbum på Indie Recordings, bassistskifte (2018–2021)
Debutalbumet *Mind* kom på Indie Recordings i 2018. Anmeldelsene varierte fra 8 av 10 hos distortedsoundmag til 2,5 av 5 fra angrymetalguy.com – som allikevel legger til «Vorbid are outrageously skilled, and to pretend otherwise would be ludicrous». Asbjørn Slettemark i Aftenposten tok albumet med på sin liste «5 norske metalalbum som har gjort 2018 bedre».

I 2018 var de, sammen med Obliteration, support for Aura Noir på turneen *Mordant Winds Across Europe*. Tidligere samme år var de også support for In Vain på en konsert under deres *Currents Tour*.  

I 2021 forlot Tellefsen bandet. I perioden uten fast bassist spilte Hans Jakob Bjørheim (Deception) og Markus Lillegaard (Vanvidd) på konserter. 

### Andrealbum, mer progressiv retning, ny bassist (2022–)
Bandets andre studioalbum, *A Swan By the Edge of Mandala* (2022), er et konseptalbum med en mer progressiv metal-tilnærming enn tidligere materiale. Sologitarist Emanuelsen bidrar også med ren vokal («clean vocals»). Albumet er produsert av Endre Kirkesola (Green Carnation, Abbath), og alle tre bandmedlemmer står oppført som låtskrivere.

I 2022 ble det annonsert at Bjørheim var med som bassist på permanent basis. Samme år turnerte de, sammen med Phantom Fire, som support for Einherjer på deres *North Star Norwegian Tour*.

I 2023 spilte de blant annet på Summer Breeze Open Air og pre-eventet til Inferno Metal Festival.

I 2025 spilte de på Inferno Metal Festivals matinéprogram under selve festivalen, der de blant annet presenterte nytt materiale.

## Musikkstil
Opprinnelig var Vorbid et thrashmetalband, men de innførte tidlig elementer av progressiv metal i uttrykket. Fra 2016 ble de stilmessig beskrevet som dels progressiv thrash metal, dels melodisk thrash metal.

## Medlemmer

### Nåværende
*Marcus Gullovsen – trommer (2013–)
*Michael Eriksen Briggs – gitar, ekstremvokal (2013–)
*Daniel Emanuelsen – gitar, ren vokal (2014–)
*Hans Jakob Bjørheim – bassgitar (2022–)

### Tidligere medlemmer
*Niklas Mæle Gjeisklid – gitar (2013)
*Sondre Stokke – bassgitar (2013–2014)
*Johannes Torp – bassgitar (2015–2016)
*Jonas Tellefsen – bassgitar (2016–2021)

### Livemusikere

* Jon Rune Førland – bassgitar (2014)
* Bendik Gullovsen – bassgitar (2016)
* Markus Lillegaard – bassgitar (2022)

## Diskografi
*2016: *Vorbid* – egenutgitt EP
*2018: *Mind* (Indie Recordings)
*2022: *A Swan By the Edge of Mandala* (Indie Recordings)

## Referanser


## Eksterne lenker
* 
* Vorbid hos Indie Recordings
* Vorbid på Facebook